Brende: - Avgjørende uker for Irak
- De nærmeste ukene blir helt avgjørende for Irak. Jeg tror vi står ved et utrolig veiskille. Dette dreier seg om landets fremtid som en stat, sier Brende til NTB. I løpet av noen få timer i Iraks hovedstad mandag møtte Brende landets påtroppende statsminister Haider al-Abadi, president Fuad Masum, leder av nasjonalforsamlingen Salim al-Juburi og utenriksministerkollega Hoshyar Zebari. Irak herjes nå av den verste sekterisk volden mellom sunnier og sjiaer på mange år, og sunniekstremistene i Den islamske staten (IS) har kontroll over store deler av landet.Abadi bekreftet under samtalene med Brende at han jobber på spreng med å danne en samlingsregjering. - President Masum mente det var gode muligheter til å få på plass en samlingsregjering innen en ukes tid. Og Juburi, som er sunni, sier det er ISILs fremgang som har presset fram en helt annen vilje til samarbeid til Bagdad og Irak, sier Brende til NTB etter møtene mandag. Juburi understreker at det må bli en reell og inkluderende samarbeidsregjering, og at økt selvstyre må på plass.- Det viktigste nå er hvordan de effektivt kan endre den polariserende og sekteriske politikken til tidligere statsminister Maliki, greie å integrere sunnier i regjeringen og videre få sunnier til å bekjempe sunniekstremistene i IS, sier Brende. I helgen drepte sjiamuslimsk milits 68 sunnimuslimer ved en moské i provinsen Diyala. Amerikanske bomber har stagget IS sin fremdrift noe, men bombingen løser ikke den voldsomme utfordringen med sekterisk vold mellom sunnier og sjiaer.- Det som nå er viktig, er å legge en strategi for hvordan Irak selv skal kunne slå tilbake IS. Militære tiltak løser ikke alle problemene, sier Brende, og legger til: - De moderate sunniene har vendt seg mot regimet i Bagdad. Det er denne dynamikken som må endres. Påtroppende statsminister Abadi sa mandag at han ser optimistisk på mulighetene til å få etablert en samlingsregjering.Utenriksminister Brende tror ikke på et framtidig samlet Irak uten mer selvstyre til regionene: - Det er bare hvis de moderate sunniene klarer å slå tilbake IS, at du kan få dette området til igjen å bli en del av et Irak. Men et Irak som må styres annerledes. Og hvor det må gis reelt mye større selvstyre.Utenriksministeren understreker samtidig hvor viktig det er at landene i regionen slutter opp om de moderate sunniene i Irak i kampen mot IS. Han peker på at det nå er kontakt mellom Saudi-Arabia og Iran for å se om det er mulig å samle seg om en felles front mot IS. - Det at IS står på grensen til Saudi-Arabia, har endret det sikkerhetspolitiske bildet, sier Brende. Påtroppende statsminister Abadi takket mandag Brende for det norske humanitære bidraget til de internt fordrevne i Nord-Irak. Det ble under møtene ikke reist spørsmål om andre type bidrag enn humanitære, ifølge Brende.
Irak står ved et veiskille, mener utenriksminister Børge Brende (H). Han var mandag på sitt første besøk til landet.